**Vedtekter for Reisa Montessoribarnehage**

1 EIERFORHOLD

Reisa Montessoribarnehage er en privateid barnehage for barn i alder 0 - 6 år. Barnehagen eies av Reisa Montessoriforening og er organisert som en forening.

Som følge av obligatorisk medlemskap i Reisa Montessoriforening er foreldrene eiere av barnehagen. Styret i Reisa Montessoriforening er det høyeste organ i barnehagen. Styret velges blant medlemmene.

2 FORMÅL

Virksomheten skal drives i samsvar med de til enhver tid gjeldende lover, forskrifter og kommunale vilkår for barnehagevirksomhet, barnehagens egne vedtekter, fastsatt budsjett og årsplan for barnehagens samt Maria Montessoris pedagogiske prinsipper.

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering

Eierstyret har ikke anledning til å ta ut et eventuelt driftsoverskudd som utbytte.

3 STYRINGSORGANER

**3.1 Samarbeidsutvalg**

Barnehagen skal ha et samarbeidsutvalg (jfr. Lov om barnehager § 4 med forskrifter).

Samarbeidsutvalget skal være et rådgivende, kontakt skapende og samordnende organ mellom foreldre/foresatte, eier og ansatte.

Samarbeidsutvalget består av 5 medlemmer hvorav 2 medlemmer velges av foreldreråd, 2 av de ansatte, samt 1 politisk representant. Eier kan selv bestemme om de vil være med i samarbeidsutvalget. Samarbeidsutvalget konstituerer seg selv.

Representantene for foreldre og de ansatte velges for ett år av gangen. Funksjonstiden for eierrepresentanten er 2 år.

Styrer/pedagogisk leder som ikke er valgt medlem har møte-, tale og forslagsrett i samarbeidsutvalget.

Samarbeidsutvalgsmøter holdes i henhold til fastsatt plan og for øvrig når samarbeidsutvalgets formann finner det nødvendig. For at det skal kunne fattes vedtak må minst to medlemmer av samarbeidsutvalget møte.

Det skal skrives protokoll som underskrives av møtedeltakerne.

Samarbeidsutvalget skal:

* bli forelagt og ha rett til å uttale seg i saker som er av viktighet for barnehagens innhold, virksomhet og forholdet til foreldrene, bl.a. budsjett, driftsendringer, utnyttelse av ute- og innearealer m.m.
* fastsette årsplan for barnehagen
* gi uttalelser til forslag om endringer i vedtektene og retningslinjene for barnehagen (herunder betalings- og oppsigelsesfrister)
* påpeke overfor eier, og kan melde fra til kommunen eller fylkesmannen som tilsynsmyndighet, dersom barnehagen ikke drives innefor de rammene som settes av gjeldende lover, forskrifter, barnehagens vedtekter og barnehagens budsjett

Barnehagens samarbeidsutvalg har taushetsplikt om alle forhold vedrørende barna og deres familie, også etter endt funksjonstid.

## 3.2 Foreldreråd

Foreldrerådet opprettes etter Lov om barnehager § 4 og forskriftene punkt 1. Det består av foreldre/foresatte til alle barn i barnehagen. Foreldrerådet skal:

* fremme foreldrenes felles­interesser
* bidra til et godt samarbeid mellom hjem og barnehage
* være med og sikre, samt fremme samarbeidet mellom hjem og barnehage
* fastsette kostpenger
* forelegge saker av viktighet for foreldrenes forhold til barnehagen

Foreldrerådet har rett til å uttale seg før slike avgjørelser blir tatt. Ved avstemming i foreldrerådet gis det en stemme for hvert barn.

4 OPPTAK / AKSEPT / OPPSIGELSE

## 4.1 Opptak av barn i barnehagen

Reisa Montessoribarnehage er åpen for alle barn frem til skolestart. Barna tas opp fram til skolestart dersom plassen ikke sies opp.

Opptak av barn skjer hele året, men hovedsakelig ved samordnet opptak med Nordreisa kommune.

Hovedopptak for barnehagene i Nordreisa kommune foretas etter søknadsfrist 1. mars. Det benyttes samme skjema som til kommunale barnehager.

Daglig leder/ styrer kan tilby barnehageplasser etter kapasitet utenom samordnet opptaksprosess.

Styrer foretar opptaket i samordningsmøte med øvrige barnehager og Nordreisa kommune.

Fordeling av plasser:

1. Barn med nedsatt funksjonsevne og barn som det er fattet vedtak om etter lov om barneverntjenester §4-12 og §4-4 annet og fjerde ledd.
2. Barn av personalet kan gis prioritet dersom tilbud om barnehageplass fordres for å sikre rekruttering av kvalifisert personale.
3. Søsken av barn som allerede har plass i barnehagen.
4. Barn som har søsken i skolen.
5. Barn av medlemmer i Reisa Montessoriforening.
6. Barn som har tilhørighet i Reisadalen; fra Snemyr og opp.
7. Barn som for øvrig står på barnehagens venteliste.

Dersom to barn oppfyller de samme kriteriene, skal plass tilbys det eldste barnet først.

I tillegg til opptakskriterier må opptaket vurderes ut fra at barnegruppen skal ha rimelig sammensetning etter kjønn, alder og pedagogisk fungering. Her menes at styrer/daglig leder ved opptak av barn skal søke å få like mange gutter som jenter innenfor hver aldersgruppe, selv om det betyr at man må forbigå barn med flere opptakskriterier.

Klage på opptak rettes til Nordreisa kommune. Kommunen kan endre vedtaket eller avvise klagen. Ved avvisning av klagen kan vedtaket klages inn til klageorganet som i Nordreisa kommune er Brukerutvalget. Brukerutvalget er siste klageinstans

Barnehageplassen beholdes frem til oppsigelse fra foreldre/foresatte foreligger.

Ved ledig kapasitet i barnehagen kan det selges enkelt dager. Styrer vurderer dette i forhold til behov for tilvenning, bemanning og antall barn til stede. Pris pr dag følger kommunale satser.

## 4.2 Permisjon

Det kan gis permisjon fra barnehageplass 1 måned etter utløpet av måneden søknaden er mottatt.

Dersom søknad om permisjon er mottatt etter 1. april, kan denne bare innvilges dersom plassen kan fylles med barn fra venteliste.

Søknad med begrunnelse sendes barnehagen og avgjøres av styrer i samråd med styret i foreningen.

## 4.3 Aksept av plass

Ved tildeling av plass må barnas foresatte skriftlig akseptere barnehagens vedtekter.

5 FORELDREBETALING/OPPSIGELSE

## 5.1 Foreldrebetaling

* Foreldrebetalingen følger til enhver tid Udir sin makssats. Økning i foreldrebetaling vedtatt av Udir kan gjøres uten varsel. Vedtaket varsles.
* Betalingen skjer pr 15. hver måned. Faktura sendes pr mail. Papirfaktura gebyrlegges.
* Betalingen påløper for ubenyttet plass.
* Det betales for 11 måneder.
* Det betales til og med 30. juni det året barnet begynner på skolen.
* Det gis søskenmoderasjon etter regler gitt av Nordreisa kommune.
* Dersom barn ikke hentes innenfor fastsatt åpningstid, får foresatte en advarsel, deretter påløper et gebyr pr. påbegynte halvtime. Gebyret følger kommunale satser.
* Foreldre kan søke til kommunen om nedsatt foreldrebetaling på bakgrunn av lav inntekt ut fra de til enhver tids regler utstedt av Udir.

## 5.2 Oppsigelse

Oppsigelse av barnehageplass fra barnehagens side krever saklig grunn. Ved vesentlig mislighold eller når tungtveiende grunner tilsier det, kan barnehageplassen sies opp eller heves med umiddelbar virkning. Styret fatter vedtak om oppsigelse eller heving av barnehageplassen. Foreldre/foresatte skal ha skriftlig melding om oppsigelse/heving av plassen.

* Uteblir betaling kan barnehageplassen sies opp skriftlig med 14 dagers frist.
* Oppsigelse av barn skal skje skriftlig til Reisa Montessoribarnehage.
* Det er 1 måneds gjensidig oppsigelse regnet fra 1. i måneden etter mottatt oppsigelse.
* Det betales ordinær foreldrebetaling i oppsigelsestiden.
* Dersom oppsigelser fra barn eller personale gjør at fortsatt drift ikke er mulig, gjelder den samme oppsigelsestiden fra eier til foreldre.
* Det samme er tilfelle dersom barnehagen opphører/stenges.
* Ved oppsigelse gjeldende fra 1. mai eller senere, må det betales for plassen ut barnehageåret.

6 ÅPNINGSTIDER/FERIER/PLANLEGGINGSDAGER

Barnehagens åpningstid er normalt fra kl 0730 til kl 1630.

Ved behov kan annen åpningstid avtales. Barnets oppholdstid må imidlertid ikke overstige 9 timer pr dag.

Barnehageåret løper frem til fellesferien begynner.

Det skal årlig vurderes om barnehagen kan tilby å holde åpent hele sommeren.

Barna må ta 4 uker ferie i løpet av året, hvorav 3 uker er sammenhengende. Det skal avtales skriftlig når det enkelte barn tar ferie.

Med virkning fra barnehageåret 2012/2013 avvikles planleggingsdager, 5 stk, samtidig som kommunale barnehager avvikler sine. Personalmøter skal berammes til utenfor åpningstid.

7 INTERNKONTROLL

Barnehagens internkontrollsystem er eiers ansvar og skal ivaretas ved jevnlig kontroll av eier i samarbeid med styrer i hht Lov om barnehager §15. Barnehagens internkontrollsystem skal være tilgjengelig i barnehagen. Barnehagen benytter PBL sitt system: PBL-Mentor. All registrering foregår på internet.

8 GODKJENNING OG AREAL

Barnehagen er regodkjent 02.01.19 for 24 plasspoeng og ett lekeareal på 87m2. Dette utgjør avdelingsrom, stillerom og montessorirom. Barnehagen lekeareal er fastsatt til 4m2 for barn over 3 år og 5,5 m2 for barn under 3 år.

9 POLITIATTEST

Alle ansatte i barnehagen skal legge frem tilfredsstillende politiattest.

10 TAUSHETSPLIKT

Enhver som gjennom sitt arbeid med barnehagen får kjennskap til forhold vedrørende barn/hjem, har taushetsplikt. Jfr Lov om barnehager §§21–23.

11 FORSIKRING/ANSVAR

Barna er forsikret gjennom en kollektiv ulykkesforsikring.

Barnehagen overtar ansvaret for barnet, når den som følger barnet til barnehagen har vært i kontakt med personalet.

Foreldrene/foresatte overtar igjen ansvaret når den som henter barnet har vært i kontakt med personalet.

Ved arrangementer i regi av barnehagen der foreldrene deltar, har foreldre/foresatte selv ansvar for sitt/sine barn.

Barnehagen er ikke erstatningspliktig for barnets medbrakte klær eller andre eiendeler. Alle klær skal være merket med navn.

Det skal foreligge skriftlig samtykke fra foreldre/foresatte om barnet kan fotograferes, filmes og tas med som passasjerer i bil eller offentlig transportmid­del. Det skal benyttes forskriftsmessig sikring av barnet.

De ansatte er forsikret i arbeidstiden av arbeidsgiver i henhold til lov om yrkes-

skadeforsikring.

12 VEDTEKTSENDRINGER

Endring av disse vedtekter foretas av årsmøte med ⅔ flertall etter uttalelse fra samarbeidsutvalg og foreldreråd. Vedtektene skal sendes kommunen til orientering.

Ved endring av vedtektene bør det tas med frist for iverksettelse.

Alle vedtak om endringer skal sendes kommunen, som skal påse at disse er i samsvar med Lov om barnehager.

*Vedtektsendringer vedtatt i årsmøte 30.04.19*